Búist er við að þungunarrof verði bannað í fjölda ríkja í Bandaríkjunum eftir að hæstiréttur kveður upp dóm sinn í þungunarrofsmáli í sumar. Drög að meirihlutaáliti voru birt í gær en þau sýna að Meirihluti réttarins hyggst fella úr gildi úrskurð í máli sem tryggði réttinn til þungunarrofs fyrir hálfri öld.
Fjöldi mótmælenda kom saman við þinghúsið í nótt til þess að krefjast þess að rétturinn til þungunarrofs yrði virtur. Aðgerðasinnar og kjörnir fulltrúar Demókrataflokksins brugðust einnig við tíðindunum af hörku.
Í sameiginlegri yfirlýsingu sögðu Nancy Pelosi, forseti neðri deildar þingsins, og Chuck Schumer, leiðtogi Demókrata í efri deildinni, að drögin bendi til þess að hæstiréttur ætli að samþykkja mestu skerðingu á réttindum Bandaríkjamanna í fimmtíu ár.
Samuel Alito hæstaréttardómari skrifaði drögin og gætu þau vissulega tekið breytingum áður en dómur verður kveðinn upp, segir Jessica Gresko, sérfræðingur AP í dómsmálum hæstaréttar.
a draft opinion is just that, a draft opinion. And so those could change. Wording can change. All of those things could change before the court issues an opinion.
Alito segir í drögunum að í máli Roe gegn Wade árið 1973, sem tryggði réttinn til þungunarrofs, hafi hæstiréttur komist að svívirðilegri og rangri niðurstöðu. Þeir fimm dómarar sem skrifaðir eru fyrir álitinu voru allir skipaðir af forseta úr röðum Repúblikana. Þar af skipaði Donald Trump þrjá.
Búist er við að hæstiréttur kveði upp dóm í júlí í máli sem snýr að þungunarrofi í Mississippi og í þessum drögum að meirihlutaáliti segir að réttast sé að snúa niðurstöðunni í máli Roe gegn Wade við.
Verði það raunin verður þungunarrof samstundis bannað í tuttugu og tveimur ríkjum þar sem ríkisþing hafa samþykkt löggjöf þess efnis, samkvæmt samantekt fréttastofu CBS. Talið er líklegt að þungunarrof verði bannað í 26 ríkjum, meðal annars Texas og Flórída.
Gagnalekinn þykir alvarlegur og fordæmalaus. Drögum sem þessum lekur almennt ekki frá hæstarétti og að öllum líkindum mun alríkislögreglan rannsaka málið.
Meirihluti dómara í hæstarétti Bandaríkjanna vill fella úr gildi úrskurð sem tryggði rétt til þungunarrofs þar í landi. Drögum að meirihlutaáliti var lekið til fjölmiðla í nótt.